
Exkurzia v Branove
(článok do školského časopisu)


Sme žiaci 7.A triedy a zapojili  sme sa do súťaže „Hovorme o jedle“.  Rozhodli sme sa zapojiť do všetkých vyhlásených desiatich denných tém. V prípravnej fáze sme si ku každej téme napísali aktivity, ktoré by sme vedeli v krátkom čase zrealizovať. Rozdelili sme si úlohy a začali sme pracovať na témach, ktoré sme si vybrali.  

Vieme, čo vlastne jeme? Odkiaľ pochádzajú suroviny, ktoré používame na prípravu každodenných jedál? Takéto a podobné otázky sme si kládli a hľadali na ne odpovede. Môže byť niečo lepšie, ako keď viete, čo jete?  Napadlo nám, že k téme „Odkiaľ jedlo pochádza?“ by sa najviac hodila exkurzia na Gazdovský dvor v Branove. Začala sa teda horúčkovitá príprava na exkurziu.

Dňa 15.10.2013  sme odcestovali na farmu v Branove. Nevľúdne chladné počasie vyvážila radosť z pohľadu na krásne upravený areál. Najradšej by sme sa boli hneď rozbehli ku zvieratám, to by však nebolo veľmi vhodné, lebo sme sa chceli ku zvieratám čo najviac priblížiť, pohladkať ich a urobiť niekoľko pekných fotiek. Museli sme sa preto upokojiť a cestou ku pasúcim sa koňom sme hovorili o zaujímavostiach  tejto úspešnej farmy.  V čistom prirodzenom prostredí plnom zelene chovajú vo veľkých výbehoch sliepky, vodné vtáctvo, jatočné holuby, kravy, ovce, kozy, králiky aj včely a pestuje sa ovocie i zelenina. Predávajú sa chutné ovčie aj kozie syry, bryndza, mlieko, vajíčka, čerstvé hovädzie aj bravčové mäso. Kto chce, môže si kúpiť aj mláďatá (kuriatka, húsky, kačky, kozičky, ovečky) na ďalší chov.

Krásne zvedavé kone nás už čakali za ohradou. Opatrne sme sa k nim priblížili a možnosť dotknúť sa ich, bola pre nás všetkých neodolateľná. Kone sa vôbec nebáli. Trpezlivo stáli a čakali, čo im ponúkneme. Mali sme iba trs trávy a jablká. Mali sme šťastie, že sa práve vracali kozičky z paše, takže sme sa presunuli ďalej. Vošli sme za kozami do ich ohrady, ale vôbec sa nedali vyrušovať. Pribehli k nám a my sme ich hladkali a škrabkali, akoby to bola naša každodenná zábava. Keď ujo krmič zakričal: „Zuza, poď sem, dievča!“ usmiali sme sa, máme totiž v triede spolužiačku Zuzku. Dozvedeli sme sa, že všetky kozičky majú svoje meno. Tak sa stalo, že sme hladkali Karinu, Dianu, Agátu, Kláru, Tonku a ostatné. Z mliečka týchto kozičiek sa vyrába kozí syr, ktorý sa dá kúpiť aj v malej predajni priamo na farme. V jednej z ďalších maštalí sme mohli kŕmiť zajace. Prehliadka farmy pokračovala popri ohrade s obrovským množstvom sliepok a kohútov. Mohlo ich tam byť aj 300.  Obzreli sme sa a neďaleko od nás sa hrdo prechádzal kŕdeľ sivých husí. Bolo ich toľko, že sme radšej s rešpektom odstúpili. V nasledujúcej maštali sa na slame lenivo rozvaľovali priviazané býky. Niektorí spolužiaci do maštale radšej ani nevkročili, lebo pohľad býkov si vyžadoval rešpekt. Skupinka, ktorá zostala vonku zbadala voz so zapriahnutými koňmi. Rozbehli sa ku mladému kočišovi a z ich širokých úsmevov nám bolo jasné, že vybavili pre celú skupinu jednu okružnú jazdu okolo farmy. To bola pohodička! Pohľad na hodinky a bolo jasné, že máme ešte chvíľu a potom odchod späť do školy. Stihli sme si ešte v obchodíku kúpiť rôzne druhy syrov, ktoré sme samozrejme hneď aj degustovali. Syry boli vyrobené z kravského, ovčieho a kozieho mliečka. V miestnosti vedľa predajne,  sme si mohli pozrieť proces výroby syra a obľúbených pareničiek. Celá produkcia mlieka a mliečnych výrobkov pochádza iba od zvierat z tunajšej farmy. Syry chutili výborne. 

Po krátkom občerstvení sme sa rozlúčili a pobrali sme sa na autobusovú zastávku. Boli sme plní zážitkov. Každý z našej triedy si stihol urobiť niekoľko pekných fotiek a všetci sme si kúpené syry starostlivo zabalili. Najviac sa nám páčili kone a kozy. 

Katolícka spojená škola, Andovská ul. č.4, 940 52 Nové Zámky

Kontakt. osoba: Mgr. Zuzana Roskóová, 0902 184 566;  roskova007@gmail.com

Vypracovali: Evka Roskóová, Karin Hodálová, Samuel Čurlej, Jaroslav Supek, 
Trieda: 7.A; spolu zapojených 23 žiakov; téma: Odkiaľ pochádza jedlo?

